شيلديريك الاول (اتوفى سنه 481 م) من سلالة ميروڤينجيين و ملك الفرانكس السليان و ابو الملك كلوفيس الاول.مسك الحكم بعد ابوه ميروڤيتش(ميروفيوس).مسك الحكم فى منطقة تاكسوندريا ( جزء من بلجيكا , هولندا دلوقتى). حارب مع الرومان فى سنه 463 و قدروا يمنعوا هجمات الفيسيجوث و كمان شارك مع الرومان فى صد هجمات قبايل جرمانيه تانيه على منطقة الغال اللى تحت الحكم الرومانى.اخد القاب و شوية نفوذ و شرعية على منطقة تاكسوندريا من الامبراطورية الرومانية كمكافأة ليه على مساعدته فى حروبهم. بالرغم ان شيلديريك جاب اراضى و نفوذ للفرانكس السليان و كان الناس بتحترمه كمحارب بس الفرانكس ثاروا عليه و خيروه ما بين القتل او النفى, بسبب علاقته الكتيره مع ستات و اللى كانت مرفوضة من الفرانكس, و قدروا يخلعوه من الحكم و يتنفى بره مملكته. قبل ما يخرج من البلد ادى لواحد صاحبه نص عملة دهب و اخد النص التانى معاه و طلب منه يبعت ليه النص بتاعه لما الظروف تتغير و يقدر يرجع تانى.شيلديريك فضل فى المنفى 8 سنين و اتجوز من باسينا بنت ملك ثرنجيا اللى كان مقيم فى مملكته, لحد ما الظروف اتغيرت بسبب احساس الفرانكس بسيطرة و قوة نفوذ الرومان عليهم لما شيلدريك اتنفى و خوفهم من مسح هويتهم و حسوا انهم محتاجين شيلديريك كملك تانى و رجع مع مراته باسينا و اترحب بهم.